ییمہ مثنوی ہٕنز چھے یہ تہ اکھ خصوصیت زِ روایتی مثنوی ہٕندۍ اجزاے ترکیبی چھِ اَتہ موٗلے مٔشراونہٕ آمٕتۍ ، اَتہ نہ چھُ وجہہ تصنیف ،وجہہ تالیف ، حمد ، نعت تہٕ منقبت تہٕ نہ چھے کُنہ جایہ مالا یٲنی ورتاونہٕ آمٕژ۔ افسانوی رنگ آمیزی چھنہٕ اَتہ کانہہ جاے دِنہٕ آمٕژ۔ یہ مثنوی نہ چھے تٲلیف تہٕ نہ ترجمہٕ ،أکِس مۅخصر گۅڈٕکتَھ منز چھُ مرزا عارف لٮ۪کھان زِ"اَمہ قصُک اوس مے ذٮ۪ہنس پٮ۪ٹھ نقش ، یہ نہَ چھُ تالیف تہٕ نہ ترجمہٕ ،یہ آو مے آوٕ مۅکھٕ خۅش زِنہَ اوسُس بہٕ تِمن دۅہن بے عملی ہُند شکار تہٕ نہ چُھس از اَ میُک قٲیِل ،سنیاس ، بن باس ، گۅپھ تہٕ غار رٹن وٲلۍ چھِ پنہٕ نی یوت باپتھ ابدی زندگی ہٕندِس تلاشس منز آسان۔ مردِ مومن چھُ پانہٕ تہ باعمل آسان تہ اَمہ کُے پیغام بیین تہ دِوان، اکہ مکمل ، بامقصد تہٕ صالح زندگی ہُند"۔ ﴿ مثنوی لیلےٰ مصطفےٰ ۔ص 5چھاپ ۔1990ئ﴾